
Білім беру және тәрбиелеу ұйымдарында
санитариялық-эпидемияға қарсы
және санитариялық-профилактикалық
іс-шараларды жүргізу туралы


	Қазақстан Республикасының «Халық денсаулығы және денсаулық сақтау жүйесі туралы» Кодексінің 38-бабы 2-тармағының 3) тармақшасына, Қазақстан Республикасы Денсаулық сақтау министрінің міндетін атқарушының 2021 жылғы 27 мамырдағы № 47 «ЖРВИ, тұмау және олардың асқынулары (пневмония), менингококк инфекциясы, коронавирус инфекциясы COVID-19, желшешек және скарлатина кезінде санитариялық-эпидемияға қарсы, санитариялық-профилактикалық іс-шараларды ұйымдастыруға және жүргізуге қойылатын санитариялық-эпидемиологиялық талаптар» санитариялық қағидаларын бекіту туралы» бұйрығына, Қазақстан Республикасының Бас мемлекеттік санитариялық дәрігерінің 2026 жылғы 26 тамыздағы № 11 «2026-2027 жылдардағы эпидемиялық маусымда тұмау, жіті респираторлық вирустық инфекциялар (ЖРВИ) және коронавирус инфекциясы COVID-19 бойынша санитариялық-эпидемияға қарсы, санитариялық-профилактикалық іс-шараларды жүргізу туралы» қаулысына сәйкес, 2026-2027 жылдардағы эпидемиялық маусымда Жамбыл облысының тұрғындары арасында аурулардың таралуын болдырмау мақсатында ҚАУЛЫ ЕТЕМІН:
	1. Жамбыл облысы әкімдігінің білім басқармасының басшысына, меншік нысанына және ведомстволық бағыныстылығына қарамастан, білім беру ұйымдарының басшыларына ЖРВИ аурушаңдығының өсуі кезеңінде:
[bookmark: _GoBack]	1) білім алушылар саны 200 оқушыға дейінгі жалпы білім беретін ұйымдарда жіті респираторлық вирустық инфекция (бұдан әрі – ЖРВИ) тіркелген кезде, ауырғандардың санына қарамастан, кабинеттік оқыту жүйесін тоқтатуды және он күнтізбелік күн ішінде сыныптарға жаңа балаларды қабылдауға жол бермеуді;
	2) жалпы білім беретін ұйымдардың білім алушыларын 7 күнтізбелік күн мерзімге қашықтан оқытуға ауыстыруды:
	- білім алушылар саны 200-ден 300 адамға дейінгі ұйымдарда – ЖРВИ және тұмаумен сырқаттанушылық 30% және одан жоғары болған кезде;
 	- білім алушылар саны 300 адам және одан жоғары ұйымдарда – ЖРВИ және тұмаумен сырқаттанушылық 20% және одан жоғары болған кезде;
	3) білім беру ұйымдарында әр ауысым алдында жедел респираторлық ауру белгілері бар білім алушылар мен қызметкерлерді сабаққа жібермеу мақсатында сүзгі жүргізуді;
	4) ЖРВИ белгілері бар балалар мен қызметкерлер анықталған кезде оларды сабақтан немесе жұмыстан уақтылы шеттетуді, медициналық пунктке немесе учаскелік дәрігерді шақыру үшін үйіне жіберуді қамтамасыз етсін.
	2. Жамбыл облысы әкімдігінің білім басқармасының басшысына, меншік нысанына және ведомстволық бағыныстылығына қарамастан, тәрбие ұйымдарының басшыларына ЖРВИ аурушаңдығының өсуі кезеңінде:
	1) балаларда жедел респираторлық ауру белгілерін анықтау мақсатында күн сайын екі мәрте сүзгі жүргізуді: әр ауысым алдында тәрбиешілердің таңертеңгі сүзгісін, кейіннен медициналық қызметкердің топтарда сүзгі жүргізуін;
	2) ЖРВИ белгілері бар балалар мен қызметкерлер анықталған кезде оларды сабақтан немесе жұмыстан уақтылы шеттетуді, медициналық пунктке немесе учаскелік дәрігерді шақыру үшін үйіне жіберуді қамтамасыз етсін;
	3) тәрбие ұйымдарында ЖРВИ-мен сырқаттанушылық тәрбиеленушілердің жалпы санының 20%-ы және одан жоғары болған кезде эпидемиологиялық жағдай тұрақтанғанға дейін:
	- топтан тыс бұқаралық іс-шараларды өткізуді тоқтатуды;
	- балалар мен персоналдың топтар арасында жүруіне тыйым салуды;
	- ойындар мен серуендерді топтардың бір-бірімен араласпай, оқшауланған түрде ұйымдастыруды;
	-топтарға жаңа балаларды қабылдауға тыйым салуды қамтамасыз етсін.
	3. Жамбыл облысы әкімдігінің білім басқармасының басшысына, меншік нысанына және ведомстволық бағыныстылығына қарамастан, білім беру және тәрбие ұйымдарының басшыларына:
	1) білім алушылардың, тәрбиеленушілердің және қызметкерлердің келуін күн сайын мониторингтеуді, келмеу себептерін көрсете отырып, тиісті ақпаратты аумақтық санитариялық-эпидемиологиялық бақылау басқармаларына күн сайын ұсынуды;
	2) оқу кабинеттерінде ылғалды жинау және желдету режимін күшейтуді, үзілістердің ұзақтығын 10 минуттан 15 минутқа дейін ұзартуды, ал мектепке дейінгі ұйымдарда балаларды желдетілетін бөлмеден міндетті түрде шығаруды;
	3) санитариялық тораптарды сұйық сабынмен және бір рет қолданылатын сүлгілермен (майлықтармен) қамтамасыз етуді;
	4) жеке гигиена қағидаларын сақтау және ЖРВИ, тұмау және COVID-19 профилактикасы мәселелері бойынша тақырыптық диктанттар және басқа да ақпараттық-түсіндіру іс-шараларын өткізуді қамтамасыз етсін.
	4. Аудандардың және Тараз қаласының аумақтық санитариялық-эпидемиологиялық бақылау басқармалардың басшылары:
	1) қажет болған жағдайда тиісті аумақтарда шектеу іс-шараларын енгізуді;
	2) білім беру және тәрбие ұйымдарында ЖРВИ және тұмаумен сырқаттанушылыққа күн сайын мониторинг жүргізуді және жедел шаралар қабылдауды;
	3) ЖРВИ, тұмау және олардың асқынулары, оның ішінде пневмония мен өлім-жітім жағдайлары бойынша эпидемиологиялық жағдай, сондай-ақ ЖРВИ мен тұмаудың профилактикасы және оларға қарсы күрес жөніндегі қажетті шаралар туралы жергілікті атқарушы органдарды хабардар етуді;
	4) әлеуметтік желілерде тікелей эфирлер өткізу, ата-аналар жиналыстарына, халықпен кездесулерге және басқа да ақпараттық-ағартушылық іс-шараларға қатысу арқылы халық арасында ақпараттық-түсіндіру жұмыстарын күшейтуді қамтамасыз етсін.
	5. Осы қаулының орындалуын бақылауды өзімде қалдырамын.
	6. Осы қаулы қол қойылған күннен бастап күшіне енеді.


Жамбыл облысының
Бас мемлекеттік санитариялық дәрігері		 	Б. Шиналиев

